Sholi ekish uchun sotib olingan zamonaviy urug‘ seyalkalari va ko‘chatlab ekish uskunalari qiymatining bir qismini qoplab berish tartibi to‘g‘risidagi vaqtinchalik nizomni tasdiqlash haqida

O‘zbekiston Respublikasi Prezidentining “Sholi yetishtirishni yanada rivojlantirish chora-tadbirlari to‘g‘risida” 2021-yil 2-fevraldagi PQ-4973-son qarori ijrosini ta’minlash, shuningdek, respublikada sholi yetishtruvchilarni rag‘batlantirish, ularni zamonaviy qishloq xo‘jaligi texnikalari bilan ta’minlash uchun qulay shart-sharoitlar yaratish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Sholi yetishtirishni yanada rivojlantirish chora-tadbirlari to‘g‘risida” 2021-yil 2-fevraldagi PQ-4973-son qarorida 2021-yil 31-dekabrga qadar sholi yetishtirish uchun sholini zamonaviy urug‘ seyalkalari hamda ko‘chatlab ekish uskunalarini sotib olgan qishloq xo‘jaligi ishlab chiqaruvchilariga sotib olingan urug‘ seyalkalari va ko‘chatlab ekish uskunalari qiymatining 20 foizgachasi O‘zbekiston Respublikasi Davlat budjetidan qoplab berilishi nazarda tutilganligi ma’lumot uchun qabul qilinsin.
 2. Sholi ekish uchun sotib olingan zamonaviy urug‘ seyalkalari va ko‘chatlab ekish uskunalari qiymatining bir qismini O‘zbekiston Respublikasi Davlat budjetidan qoplab berish tartibi to‘g‘risidagi vaqtinchalik nizom ilovaga muvofiq tasdiqlansin.
 3. Belgilansinki:
 sholi ekish uchun sotib olingan zamonaviy urug‘ seyalkalari va ko‘chatlab ekish uskunalari qiymatining 20 foizgacha qismi O‘zbekiston Respublikasi Davlat budjetidan qoplab beriladi;
 sholi ekish uchun sotib olingan zamonaviy urug‘ seyalkalari va ko‘chatlab ekish uskunalari qiymatining bir qismini qoplab berish uchun subsidiyalar faqat talabgor tomonidan sotib olingan kunda ishlab chiqarilganiga bir yildan oshmagan yangi qishloq xo‘jaligi texnikasi uchun ajratiladi;
 sholi ekish uchun sotib olingan zamonaviy urug‘ seyalkalari va ko‘chatlab ekish uskunalari qiymatining bir qismini qoplab berish uchun ajratilgan subsidiyalardan maqsadli foydalanishni va to‘lovlar o‘z vaqtida amalga oshirilishini nazorat qilish O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi tomonidan amalga oshiriladi.
 4. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev zimmasiga yuklansin.
 1. Ushbu Vaqtinchalik nizom O‘zbekiston Respublikasi Prezidentining “Sholi yetishtirishni yanada rivojlantirish chora-tadbirlari to‘g‘risida” 2021-yil 2-fevraldagi PQ-4973-son qaroriga muvofiq 2021-yil 31-dekabrga qadar sholi yetishtirish uchun zamonaviy urug‘ seyalkalari hamda ko‘chatlab ekish uskunalarini sotib olgan qishloq xo‘jaligi ishlab chiqaruvchilariga sotib olingan urug‘ seyalkalari va ko‘chatlab ekish uskunalari qiymatining 20 foizgacha qismini O‘zbekiston Respublikasi Davlat budjetidan qoplab berish tartibini belgilaydi.
 2. Ushbu Vaqtinchalik nizomda quyidagi tushunchalar qo‘llaniladi:
 imtiyozli shartlar — foiz miqdori O‘zbekiston Respublikasi Markaziy bankining asosiy foiz stavkasida va undan kam miqdorda belgilangan foizlar;
 qishloq xo‘jaligi texnikalari — sholi ekish uchun sotib olingan zamonaviy urug‘ seyalkalari va ko‘chatlab ekish uskunalari;
 qishloq xo‘jaligi ishlab chiqaruvchilari — tashkiliy-huquqiy shaklidan qat’i nazar sholi yetishtiruvchi yuridik shaxslar;
 subsidiya — qishloq xo‘jaligi tashkilotlari tomonidan sotib olingan qishloq xo‘jaligi texnikalari qiymatining O‘zbekiston Respublikasi Davlat budjetidan qoplab beriladigan qismi;
 talabgorlar — qishloq xo‘jaligi texnikalarini sotib olgan qishloq xo‘jaligi mahsulotlarini ishlab chiqaruvchi qishloq xo‘jaligi tashkilotlari.
 3. O‘zbekiston Respublikasi Moliya vazirligi Qishloq xo‘jaligini davlat tomonidan qo‘llab-quvvatlash jamg‘armasi (keyingi o‘rinlarda — Jamg‘arma) taqdim etgan hisob-kitoblarga muvofiq O‘zbekiston Respublikasi Davlat budjetidan subsidiya ajratadi. 
 4. Qishloq xo‘jaligi texnikalari qiymatining bir qismini O‘zbekiston Respublikasi Davlat budjetidan qoplab berish uchun subsidiya ajratish ushbu Vaqtinchalik nizomga 1-ilovaga muvofiq sxemaga asosan amalga oshiriladi.
 5. Subsidiyalar faqat talabgor tomonidan sotib olingan kunda ishlab chiqarilganiga bir yildan oshmagan yangi qishloq xo‘jaligi texnikasi uchun ajratiladi.
 6. Talabgor sholi ekadigan zamonaviy urug‘ seyalkalari va ko‘chatlab ekish uskunalarini sotib olish bo‘yicha oldi-sotdi shartnomasini tuzganidan so‘ng shartnoma shartlariga muvofiq olinadigan texnikaning qiymatini to‘lab beradi.
 7. Talabgorlar subsidiya olish uchun tuman (Quvasoy shahri) qishloq xo‘jaligi bo‘limlariga yozma yoki elektron shaklda quyidagi hujjatlarni taqdim qiladi: 
 yuridik shaxsning nomi, soliq to‘lovchining identifikatsion raqami va tashkiliy-huquqiy shakli, joylashgan joyi (pochta manzili), so‘ralayotgan subsidiyaning summasi, xizmat ko‘rsatuvchi tijorat banki nomi va bankdagi hisobvarag‘i ko‘rsatilgan holda subsidiya berish to‘g‘risida ushbu Vaqtinchalik nizomga 2-ilovaga muvofiq shakldagi ariza;
 qishloq xo‘jaligi texnikasini sotib olish bo‘yicha shartnoma nusxasi;
 qishloq xo‘jaligi texnikasini sotib olish uchun to‘lov amalga oshirilganligini tasdiqlovchi hujjat;
 qishloq xo‘jaligi texnikasi rusumini tasdiqlovchi texnik pasportlar borligi, talabgorning (yuridik shaxs) balans hisobotlariga kiritilganligi;
 talabgor sholi yetishtirish uchun o‘z yer maydoniga egaligini tasdiqlovchi hujjatning mavjudligi;
 qishloq xo‘jaligi texnikasini ishlab chiqaruvchining tegishli uskuna bo‘yicha preyskurant narxini tasdiqlovchi hujjat nusxasi.
 8. Tuman (Quvasoy shahri) qishloq xo‘jaligi bo‘limlari ushbu Vaqtinchalik nizomning 7-bandiga muvofiq taqdim etilgan hujjatlarni uch ish kunida o‘rganib chiqadi.
 O‘rganish natijasida talabgor subsidiya olish uchun taqdim etgan hujjatlar ushbu Vaqtinchalik nizomning 7-bandiga muvofiq bo‘lsa barcha hujjatlar jamlanmasi qabul qilgan kunning ertasiga (bir ish kunida) O‘zbekiston Respublikasi Qishloq xo‘jaligi vazirligiga yuboriladi.
 9. Quyidagi hollarda subsidiya olish uchun talabgorlar tomonidan taqdim etilgan hujjatlar bir ish kunida qaytariladi:
 qishloq xo‘jaligi texnikalari imtiyozli shartlar asosida budjet mablag‘lari, xalqaro moliya institutlari va donor tashkilotlar kreditlari hisobidan yoki boshqa subsidiyalarni taqdim qilish shartlari asosida sotib olingan bo‘lsa;
 mazkur Vaqtinchalik nizomning 7-bandida ko‘rsatilgan hujjatlar to‘liq taqdim qilinmaganda yoki ma’lumotlar asossiz bo‘lganda.
 Talabgor subsidiya olish uchun qayta murojaat qilishi mumkin.
 10. O‘zbekiston Respublikasi Qishloq xo‘jaligi vazirligi tuman (Quvasoy shahri) qishloq xo‘jaligi bo‘limlaridan kunlik qabul qilgan hujjatlarni respublika bo‘yicha jamlaydi, tahlil qiladi va ertasi kuni (bir ish kunida) Jamg‘armaga taqdim etadi.
 11. O‘zbekiston Respublikasi Qishloq xo‘jaligi vazirligi talabgorlar bilan birgalikda Jamg‘armaga taqdim etilayotgan buyurtmalarning ishonchliligi uchun mas’ul hisoblanadi. 
 12. Jamg‘arma taqdim etilgan buyurtmalarni uch ish kunida o‘rganib chiqadi va ushbu buyurtmalar Vaqtinchalik nizomning 7-bandi talablariga mos kelgan taqdirda, Jamg‘armaga ajratilgan budjet mablag‘lari doirasida subsidiya ajratiladi.
 13. Sotib olinayotgan qishloq xo‘jaligi texnikasi qiymatining 20 foizgacha bo‘lgan miqdordagi subsidiya pul mablag‘larini talabgorning arizada ko‘rsatilgan asosiy bank hisobvarag‘iga o‘tkazish orqali ajratiladi.
 14. Jamg‘arma tomonidan ajratilgan subsidiyalardan maqsadli foydalanishni va to‘lovlarning o‘z vaqtida amalga oshirilishini nazorat qilish O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi tomonidan belgilangan tartibda amalga oshiriladi.
 15. Talabgorlar tayyorlanayotgan va taqdim etilayotgan hujjatlarning ishonchliligi va asoslanganligi yuzasidan qonunchilikka muvofiq mas’ul hisoblanadi.
 16. Mazkur Nizom talablari buzilishida aybdor bo‘lgan shaxslar qonun hujjatlarida belgilangan tartibda javob beradilar.